钦定古今图书集成/明伦汇编/闺媛典/第120卷 > 蒋南式妻顾氏
## 钦定古今图书集成/明伦汇编/闺媛典/第120卷 > 蒋南式妻顾氏

按《无锡县志》：“顾氏，蒋南式妻，忠文公重珍母也。父母
奇穷，氏幼育于外家。一日，父母绝食，女剪发贻其父，
鬻百钱以给炊，家自是稍苏，人以为孝感。归蒋而寡。
重珍才十岁，贵家慕之，属姻党求焉，顾怒叱去。亲授
重珍经书。平生喜说李氏断臂事，谓妇人当如此也。
所居仅容膝，而内外区别，凛然不可越。贫甚，或乞重”
珍为子，不听。或欲以女赘重珍者，田庐毕具，顾曰：“藐
孤所以得长，诸父力也，岂可去之！”辞焉。重珍年四十，
举进士第一人，迎养于京邸。